Det er tåbeligt at Skattestyrelsen bruger ressourcer på at sende årsopgørelser med posten til børn, der har haft en indtægt på få kroner. Det mener både forældre og en tidligere skatteminister.

For 7-årige Mathilde Bering fra Aabybro er ”skat” noget som hendes forældre plejer at kalde hende, når hun har været sød, men nu har hun fået et brev fra en helt anden ”skat”. -	Det forstår jeg overhovedet ikke noget af, siger Mathilde Bering, mens hendes mor viser hende de fire siders årsopgørelse, som Skattestyrelsen har sendt til hende med posten. Spild af porto og papir Mathilde har fået tilsendt sin årsopgørelse fra Skattestyrelsen. Af den fremgår det at hun hverken skal betale skat eller have penge tilbage, men der står at hun har fået fire kroner i rente af et indestående i en bank. Hendes mor synes at det er spild af porto og papir at sende en årsopgørelse ud til børn, når barnet har en indtægt på fire kroner. -	Jeg synes det virker lidt fjollet, og det er jo ikke det første brev vi har modtaget om det her. Vi er blevet informeret om de fire kroner flere gange, siger Mathildes mor, Karen Bering. Matilde Bering er langt fra det eneste barn, der har fået tilsendt en årsopgørelse med posten. I Thisted undrer Martin Løgsted sig over at hans 14-årige søn netop har modtaget en årsopgørelse, hvor der står at han skal have én krone tilbage i skat. -	Tænk at man printer og sender det ud. Det stikker helt af inde hos Skat. De fyrer skattepenge af på noget så ligegyldigt som det her. Kan de ikke i stedet sende det til forældrenes E-boks, spørger Martin Løgsted. Tidligere skatteminister Karsten Lauritzen (V) er enig. Han kan heller ikke se fornuften i at sende årsopgørelser om småpenge ud til børn. -	Det er vigtigt, at man i en ung alder lærer om skat, men det gør man jo ikke ved at få et tykt brev ind ad døren med en printet selvangivelse. Det er fuldstændig komplet tåbeligt, siger Karsten Lauritzen (V). Ikke noget nyt fænomen Breve fra skat om småbeløb er ikke et nyt fænomen. I 2014 fortalte vi om den dengang 13-årige Cecilie Abildgaard, der fik et girokort med posten, fordi hun havde betalt en krone for lidt i skat af lønnen fra hendes fritidsjob. På baggrund af Cecilies historie og andre lignende sager fik Karsten Lauritzen (V) som skatteminister indført en bagatelgrænse hos skat på 200 kroner for hvornår skat sender opkrævninger eller checks ud med posten. Skattestyrelsen nåede dengang frem til at det kostede dem 190 kroner i administration at udsted en check. -	Man oplevede, at der blev sendt girokort og checks på én krone til børn ned til en meget lav alder. Det er spild af ressourcer og giver ingen mening, siger Karsten Lauritzen. Børn under 15 år er fritaget for digital post. Derfor sender skattestyrelsen stadig årsopgørelser selv med små beløb ud til dem. Der er ikke fastsat en bagatelgrænse for udbetalingen af overskydende skat eller opkrævning af restskat. Udbetalingen af den overskydende skat forudsætter dog, at borgeren har en NemKonto, lyder det fra Skattestyrelsen. -	Jeg kan godt forstå, at man undrer sig over, at vi bruger ressourcer på at sende breve ud om hvad, der umiddelbart fremstår som 1 kr. Alle borgere har dog krav på at få en årsopgørelse, hvor man kan se, hvad der har været af indtægter og fradrag i løbet af året og resultatet af skatteberegningen. For de fleste af os, er det noget, vi selv tjekker i TastSelv på skat.dk, skriver Karoline Klaksvig, underdirektør i Skattestyrelsen i en e-mail til TV2 Nord. Bagatelgrænse for årsopgørelser Karsten Lauritsen (V) vil gerne have lavet en bagatelgrænse for hvornår Skattestyrelsen skal bruge ressourcer på at sende en printet årsopgørelse ud til børn. Han vil have den nye skatteminister til at gå ind i sagen. Venstremanden foreslår, at børns årsopgørelser kun skal kunne findes online af forældrene, hvis børnene har tjent mindre end 200 kroner på et år. -	Det tror jeg er muligt, uden at vi skal lave store digre lovværker, siger Karsten Lauritzen. Selvom om 7-årige Mathilde Bering ikke helt forstår sin årsopgørelse, så ved hun godt, hvad hun kan få for de fire kroner, hun har fået i renter. -	Jeg vil købe mig et slikkepind, siger hun.